እዚ ኩሉ ክኸውን ከሎ፡ እቲ ካብ ኣስመራ ዝመጸ ጀነራል ቁምላቸው፡ ኣብ 'ጦር ሃይሎች' ኮይኑ ትእዛዝ እዩ ዝጽበ ዘሎ። ናብ ጀነራል ኣበራ ስልኪ ደዊሉ ኣይተልዓለን። እቲ ካብ ጦላይ ዝመጸ 'ስፓርታ' ሰራዊት ድማ ብዘይ ስራሕ ኣብ ከባቢ ፖስታ ቤት ኮፍ ኢሉ ኣሎ። እዞም ክልቲኦም ሰራዊት፡ ትእዛዝ ዝቕበሉን ጸብጻብ ዘቕርቡን ንጀነራል ኣበራ እዩ። ጀነራል ኣበራ ግን ትጽቢት ዘይተገበረ ነገር ፈጺሙ ኣብ ጸገም ኣትዩ'ሎ። ነቲ ሚኒስተር ምስቀተሎ ናብ ቤት ጽሕፈቱ ኣይተመለሰን። እዚ ፍሉይ ኮማንዶነት ዝሰልጠነ ጀነራል ብሓጹር ዘሊሉ ኣምሊጡ'ሎ። ገለ ሰባት፡ ናብቲ ኣብ ጥቕኡ ዝርከብ 'ቡና ገበያ' ዝባሃል መካበብያ ዘሊሉ ምስኣተወ፡ ንዘብዐኛ ማሪኹ፡ ናይቲ ዘብዐኛ ክዳን ተኸዲኑ ኣምሊጡ ክብሉ እንከለዉ፡ ካልኦት ድማ ኣይፋል ካብ ሚኒስትሪ ምክልኻል ብበሪ እዩ ወጺኡ ናይ ሓደ ሰራሕተኛ ክዳን ቀይሩ እዩ ወጺኡ ይብሉ። ጀነራል ኣበራ ካብ ሚኒስትሪ ምክልኻል ምስተሰወረ፡ ነገራት ተመዛቢሎም። ምንጪ ስእሊ, Francoise De Mulder እቲ ካብ ኣስመራን ካብ ጦላይን ዝመጸ ሰራዊት ድማ ዝገብሮ ጠፊእዎ ንጀኔራል ኣበራ ይጽበይ ነይሩ። ንሱ ግን ቴሌፎን ኣይምልስን፡ ኣብ ቤት ጽሕፈቱ'ውን የለን። ኣብቲ እዋን ከኣ፡ ሞባይል ዝበሃል ኣይነበረን… እቶም ጀነራላት ንምንታይ ንነብሶም ኣጥፊኦም?
